Брат је мио, које вјере био
Мило Јововић 

Лијепо нас пословица учи:
„Свака птица бјежи своме јату“
А ја не знам кому да полетим,
Ако нећу своме милом брату.
Никог прије не бих пожелио:
Брат је мио, које вјере био.

Брат и да ме до јаме довуче,
Ал' ме у њу никад бацит' неће:
Тко ка' братац може ме љубити
И прискочит' у јаде највеће?
Најпре срце брату бих открио:
Брат је мио, које вјере био.

Брат по крви, брат је мајке исте,
Сваком' света нек је вјера своја;
Зар бих смио одрећи се брата
Кад смо истог и рода и соја:
Тешко Богу тад бих згријешио:
Брат је мио, које вјере био.

У невољи вичем: брате мили!
Брат за братом не жали ни главе,
И Божјега благослова има
Ђе љубави братске има праве.
А ту љубав Бог је посадио:
Брат је мио, које вјере био.

Бар, Мило Јововић, „Босанска вила“, број 3., у Сарајеву, 15. фебруара 1894., стр. 34.
Јововићеве пјесме 1894.